To menn banket kvinne med hammer etter løslatelse

NYTT FENGSEL: Halden fengsel stod ferdig i 2010 med 224 nye plasser, men det har ikke bedret situasjonen nevneverdig. Foto: FOTO: HEIKO JUNGE / SCANPIX

Politiet løslater kriminelle - ikke ledige fengselsceller

De siste ukene har Østfold politidistrikt blitt tvunget til å løslate 16 personer som satt varetektsfengslet, fordi fengslene er fulle.

Oppdatert 17. november 2012

Artikkelen er over syv år gammel

Det dreier seg om personer som er fremstilt for retten og politiet har fått kjennelse på at vedkommende skal varetektsfengsles.

Etter kort tid har de likevel blitt sluppet ut på gata igjen, fordi cella må overlates til noen med høyere prioritet.

OPPGITT: Visepolitimester Thor Bernhard Klepper i Østfold politidistrikt. Foto: JON OLAV NESVOLD

De som løslates først er lokale vinningskriminelle og utlendinger som har kommet ulovlig inn i landet.

Slo kvinne med hammer

Østfold politidistrikt har ansvaret for Norges mest trafikkerte grenseovergang, i tillegg til flyplassen på Rygge. I gjennomsnitt har de mellom 120 og 150 personer i varetekt til enhver til.

Hittil i oktober og november har Østfold-politiet løslatt i alt 16 personer fra varetekt.

- I tillegg har vi i mange tilfeller latt være å fremstille for varetekt fordi vi har vært kjent med den vanskelige situasjonen. Hvor mange ganger det har skjedd, har jeg ikke oversikt over, sier visepolitimester Thor Bernhard Klepper til VG.

To av de som ble løslatt fra varetekt på grunn av plassmangel ble etter få dager siktet for en ny alvorlig voldshandling.

En kvinne ble slått gjentatte ganger med hammer på armen, og ellers på kroppen, slik hun ble påført brudd både i armen og neseben. I tillegg ble hun truet med en tent gassbrenner mot hodet.

Mennene er nå varetektsfengslet på nytt.

Fengsler ikke på gjentakelse

Oslo politidistrikt har også hatt store utfordringer i høst, men så langt har de sluppet å løslate varetektsfanger. I hovedstaden har de imidlertid allerede gitt opp å fengsle lokale vinningskriminelle selv om politiet mener de kommer til å begå nye tyverier.

- Det skyldes en kombinasjon av dårlig fengselskapasitet og at vi har vært ekstremt presset i påtaleseksjonen. Nå har vi ansatt noen flere jurister og når vi får hodet over vannet vil vi begynne å fengsle på gjentakelsesfare igjen, sier politiinspektør Curt A. Lier til VG.

Tidligere denne uken ble det kjent at Romerike politidistrikt måtte bruke ressurser på å frakte en person, som var siktet for menneskesmugling, til Vadsø for å finne ledig varetektscelle. Det er 190 mil - samme avstand som det er mellom Lillestrøm og Milano i Italia.

Ikke planer om utvidelse

Politiet over store deler av landet skriker etter ledige varetektsceller. Bevillingene til politiet har økt betydelig de siste årene og det er planer å øke bemanningen med 2.700 årsverk de neste åtte årene.

FENGSEL: 15 varetektsplasser er borte, fordi Kongsvinger fengsel (bildet) og Bredtvedt fengsel er under oppussing. FOTO: OLE-JOHNNY MYHRVOLD

Det er ikke vedtatt noen planer om å øke fengselskapasiteten på Østlandet.

- De siste to månedene har det ikke vært tilstrekkelig antall plasser. Det er beklagelig, men sånn er det dessverre, sier direktør Rune Trahaug i Kriminalomsorgen øst.

I forbindelse med en planlagt modernisering av Ullersmo fengsel på Kløfta kan det bli hundre flere varetektsceller, men planene vil tidligst bli lagt frem for budsjettvurdering om et par år.

- Vi har i mange år utvidet kapasiteten på åpen soning, men det vi trenger nå er flere lukkede plasser, påpeker direktør Sjur Strand i Kriminalomsorgen øst.

- Bortkastet arbeid

Vestoppland politidistrikt opplyser at de har latt være å fremstille for fengsling flere ganger det siste året på grunn av den vanskelige fengselssituasjonen. Flere er også blitt løslatt etter at de først ble fengslet av tingretten.

I slutten av oktober ble Hedmark politidistrikt nødt til å slippe fri to personer som hadde tatt seg ulovlig inn i landet, fordi de ikke kunne sitte lenger på glattcelle på politihuset. Det fantes ikke plass til dem i fengsel.

- Vi legger ned masse arbeid for å ta de som tar seg ulovlig inn i Norge for å løslate dem. Det gjør arbeidet vårt helt bortkastet, sa politioverbetjent Reidar Skjønsfjell i utlendingsseksjonen til NRK etterpå.

Han mener løslatelsen er en tjenesteforsømmelse, fordi man formelt ikke har lov til å løslate en som har ulovlig opphold i Norge.

Publisert: 17.11.12 kl. 11:43 Oppdatert: 17.11.12 kl. 12:44

Les også

Mer om Politiet